Nuwejaarsdag val op 1 Januarie en is die eerste dag van die jaar volgens die Gregoriaanse kalender. Die dag word as 'n vakansiedag in Suid-Afrika en ander lande wat die Gregoriaanse kalender gebruik waargeneem, met die uitsondering van Israel. 1 Januarie op die Juliaanse kalender stem ooreen met 14 Januarie op die Gregoriaanse kalender. Volgelinge van die Oosters-Ortodokse Kerk vier nuwejaarsdag op die dag. In Westerse lande word Nuwejaarsdag op 1 Januarie, agt dae na Kersfees gevier. Nuwejaarsdag word soms ingewag deur 'n aftelling na middernag. Dit gaan soms gepaard met die afskiet van vuurwerke en maak van nuwejaarsvoornemens. Christene bid ook soms vir 'n goeie nuwe jaar wat voorlê. Hulle bedank ook hul God vir 'n goeie jaar wat verby is en bid ook vir 'n komende goeie jaar. Veral stede rondom die wêreld wedywer om die pragtigste vuurwerke by bekende bakens, waaronder die Sydneyhawebrug in Sydney, die Brandenburgse Poort in Berlyn, die Eiffeltoring in Parys en die Sky Tower in Auckland. Ander tradisies sluit in swem in koue mere in die Noordelike Halfrond se winter en strandvakansie aan die kuste van byvoorbeeld Australië en Suid-Afrika gedurende die Suidelike Halfrond se somer.